b'\n_START_ARTICLE_\nVeronica Maggio\n_START_SECTION_\n2005\xe2\x80\x932007\n_START_PARAGRAPH_\nMaggio huomattiin, kun h\xc3\xa4nen tuleva managerinsa sattui kuulemaan Maggion kappaleen kaverinsa tietokoneelta. Pian t\xc3\xa4m\xc3\xa4n j\xc3\xa4lkeen Maggio alkoi ty\xc3\xb6skennell\xc3\xa4 tuottaja Stefan Gr\xc3\xa4slundin kanssa ja he l\xc3\xa4hettiv\xc3\xa4t demon Universal Musicille, josta Maggio sai levytyssopimuksen._NEWLINE_Maaliskuussa 2006 Maggio julkaisi ensimm\xc3\xa4isen, Dumpa mig -nimisen, singlens\xc3\xa4. H\xc3\xa4nen toinen singlens\xc3\xa4 oli N\xc3\xb6jd?.Kes\xc3\xa4ll\xc3\xa4 2006 Maggio oli kiertueella ja esiintyi muun muassa ruotsalaisessa Sommarkrysset-ohjelmassa. My\xc3\xb6hemmin samana vuonna ilmestyi Maggion debyyttialbumi Vatten och br\xc3\xb6d. _NEWLINE_Maggio voitti Vuoden tulokkaan Grammis-palkinnon tammikuun 2007 Grammis-gaalassa.\n_START_SECTION_\n2008\xe2\x80\x932010\n_START_PARAGRAPH_\n26. maaliskuuta 2008 julkaistiin Veronica Maggion toinen albumi Och vinnaren \xc3\xa4r..., jonka h\xc3\xa4n on s\xc3\xa4velt\xc3\xa4nyt ja \xc3\xa4\xc3\xa4nitt\xc3\xa4nyt yhdess\xc3\xa4 Snook-yhtyeen Oskar Linnrosin kanssa. Maggio oli mukana my\xc3\xb6s levyn sanoituksessa._NEWLINE_Och vinnaren \xc3\xa4r... ylsi Ruotsin albumilistan seitsem\xc3\xa4nnelle sijalle ja pysyi listalla 77 viikkoa.  Albumi myi platinaa sek\xc3\xa4 Norjassa ett\xc3\xa4 Ruotsissa ja sit\xc3\xa4 myytiin Pohjoismaissa yli 70 000 kappaletta. M\xc3\xa5ndagsbarn-singlest\xc3\xa4 tuli ensimm\xc3\xa4inen Maggion kansainv\xc3\xa4lisesti menestynyt kappale; se ylsi Tanskan singlelistan sijalle kahdeksan, ensimm\xc3\xa4iselle sijalle Norjan singlelistalla ja myi Tanskassa kultaa. Albumilta julkaistiin lis\xc3\xa4ksi singlet Stopp ja 17 \xc3\xa5r, joista j\xc3\xa4lkimm\xc3\xa4inen myi Ruotsissa kultaa._NEWLINE_Vuonna 2010 Maggio osallistui Petterin singleen L\xc3\xa4ngesen.\n_START_SECTION_\n2011\xe2\x80\x932012\n_START_PARAGRAPH_\nKolmannella albumillaan nimelt\xc3\xa4 Satan i gatan, joka ilmestyi 27. huhtikuuta 2011, teki Maggio yhteisty\xc3\xb6t\xc3\xa4 muun muassa Christian Walzin, Markus Kruneg\xc3\xa5rdin ja Carl Wikstr\xc3\xb6m Askin kanssa. Albumi nousi ensimm\xc3\xa4iseksi Ruotsin albumilistalla. Julkaisuviikollaan Satan i gatan -albumin myynti vastasi 30 prosenttia koko tuon hetkisest\xc3\xa4 levymyynnist\xc3\xa4. Albumilta julkaistiin kolme single\xc3\xa4: Jag kommer, V\xc3\xa4lkommen in ja Mitt hj\xc3\xa4rta bl\xc3\xb6der. Kaikki kolme nousivat singlelistan viiden parhaan k\xc3\xa4rkeen. Albumi myi triplaplatinaa ja single Jag kommer seitsenkertaista platinaa._NEWLINE_Kes\xc3\xa4ll\xc3\xa4 ja syksyll\xc3\xa4 2011 Maggio keikkaili Tanskassa, Norjassa ja Ruotsissa sek\xc3\xa4 Suomessa Ruisrockissa kes\xc3\xa4ll\xc3\xa4 2012.\n_START_SECTION_\n2013\xe2\x80\x93\n_START_PARAGRAPH_\nMaggion uusi albumi Handen i fickan fast jag bryr mig julkaistiin 4. lokakuuta 2013. Ennen albumia julkaistiin elokuussa single Sergels torg. Singlest\xc3\xa4 kuvattu musiikkivideo julkaistiin 25. syyskuuta 2013.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nMaggiolla on vuonna 2010 syntynyt poika entisen avopuolisonsa Nils Tullin kanssa. Aiemmin Maggio seurusteli Oskar Linnrosin kanssa, joka on toiminut my\xc3\xb6s Maggion tuottajana.\n_START_SECTION_\nTunnustukset\n_START_PARAGRAPH_\nVuoden 2007 Grammis-gaalassa Maggio palkittiin vuoden tulokkaana. Vuonna 2011 h\xc3\xa4n voitti Rockbj\xc3\xb6rnen-palkinnon kategorioissa vuoden ruotsalainen kappale ja vuoden naisliveartisti. Vuoden 2012 Grammis-gaalassa Maggio voitti yhdess\xc3\xa4 Christian Walzin kanssa palkinnot kategorioissa vuoden s\xc3\xa4velt\xc3\xa4j\xc3\xa4 ja vuoden sanoittaja ja lis\xc3\xa4ksi yksin kategoriassa vuoden pop. Maggio voitti samaisen vuoden pop -palkinnon my\xc3\xb6s Grammis-gaalassa 2014.'